Når 25-årig Christina Krzyrosiak Hansen formentlig får byrådets endelige ja på onsdag og kan sætte sig i borgmesterstolen den 2. januar vil hun gribe posten lidt anderledes an.

Hver anden uge de næste fire år vil hun besøge en virksomhed, børnehave eller anden institution for at få en føling med de udfordringer kommunens medarbejdere står med. Det fortalte hun i går i P1 programmet Ugens Gæst.

Christina Krzyrosiak Hansen Født i 1992 og opvokset på en gård med sine forældre, der mødte hinanden i Socialdemokratiet.

I gymnasietiden meldte hun sig ind i Socialdemokratiet og blev i 2013 valgt ind i byrådet i Holbæk Kommune.

Hendes efternavn, Krzyrosiak, stammer fra hendes oldefar, der var fra Polen.

- Jeg skal ud i reel praktik. Ikke bare et dronningebesøg, hvor jeg går ud og hilser og smiler pænt. Jeg skal skifte bleer i vuggestuen og se, hvordan hverdagen er, siger hun og uddyber:

- Jeg må være ærlig og sige, at det ikke er altid, at vi har vidst i byrådssalen, hvad der foregår i kommunen. Og det er man nødt til at tage alvorligt. Det er min øverste opgave at få styr på det.

Udover besøgene vil hun en gang om måneden rykke borgmesterkontoret væk fra Rådhuset og ud et sted i kommunen på eksempelvis en skole eller et plejehjem.

Dels for at holde valgløftet om at være en nærværende borgmester. Men også for at få den erfaring, som hun naturligt ikke har grundet sin unge alder.

I spidsen for landets fattigste kommune

Holbæk Kommune har kæmpet med økonomien de seneste par år og bærer titlen, som landets fattigste kommune, når man måler på, hvor mange penge, der er til at betale kommunens udgifter. I gennemsnit har kommunen 875 kroner per borger i kommunekassen.

De økonomiske problemer har ført flere fyringer med sig, og det har i følge Christina Krzyrosiak Hansen gjort, at det står skidt til med tilliden mellem politikerne og medarbejderne. Og det er den, hun vil bygge op igen.